Eskom: Steenkoolaflewerings weens ‘veiligheidsredes’ gestaakBetoging by Eskom se Megawatt Park in Johannesburg (14 Junie 2018). Foto: Twitter via @NUM_Media Eskom het Donderdag gesê alle steenkoolaflewerings per pad is gestaak weens veiligheidsredes nadat protesaksies by verskeie van die kragvoorsiener se aanlegte en streekskantore begin is. Die kragreus het in ŉ verklaring bevestig dat opwekking en verspreiding van elektrisiteit op sy landswye kragnetwerk “beperk is” aangesien dié protesaksie met sabotasie en intimidasie gepaardgaan. “Daar was verskeie voorvalle waar personeel aangeval is, paaie versper is en elektrisiteitsinfrastruktuur opsetlik beskadig is,” lui die verklaring. “Steenkoolaflewerings op die paaie is dus gestaak. Die veiligheid van ons werknemers is van kardinale belang in hierdie tyd.” Volgens die kragvoorsiener is die kragstasies wat die ergste deur die betogings geraak word dié van Hendrina, Camden, Kendal en Arnot, wat almal in Mpumalanga geleë is. Maroela Media het vroeër berig lede van die vakbonde NUM en Numsa het Donderdagoggend in groot groepe buite Megawatt Park in Johannesburg saamgedrom. Die werkers eis ŉ salarisverhoging, maar Eskom het reeds vroeër gesê die kragvoorsiener se benarde finansiële posisie laat hom nie toe om enige verhogings aan te bied nie. NUM het op sy amptelike Twitter-profiel gesê ongeveer 3 000 werkers sal na verwagting aan dié betoging deelneem. Eskom het gesê hy sal deur die dag gereeld nuwe inligting deurgee oor die stand van kragtoevoer in die land.